Hurjat huhut Järvenpään yhteiskoulun alueella liikkuneesta asemiehestä ovat perättömiä.

Koululla käynyttä oppilaan isää ei tunnistettu, mikä aiheutti poliisioperaation. AOP

Oppilaat ohjattiin lukittuihin luokkiin perjantaiaamuna.

– Sen tarkemmin en osaa sanoa, millaisesta reissusta oli kysymys, mutta oppilaan isä kävi koululla. Häntä ei kuitenkaan koululla tunnettu. Koululla turvaohjeet ovat aika matalalla, joten oppilaat pyydettiin luokkiin, yleisjohtaja, rikoskomisario, Timo Pirinen Itä-Uudenmaan poliisilaitokselta sanoo.

Järvenpään kaupungin tiedotteen mukaan poliisi hälytettiin paikalle nimenomaan Juholan koululle kello 9.45 uhkaavan tilanteen ja aiemman ohjeistuksen mukaisesti.

- Sisätiloissa oli havainto koulun henkilökunnalle tunnistamattomasta henkilöstä, jonka levoton käyttäytyminen herätti huolta koulun aikuisissa. Valvontakameroiden nauhoituksesta mies tunnistettiin huoltajaksi, joka oli kiiruhtanut käytävillä, Järvenpään kaupunki kirjoittaa tiedotteessaan.

Järvenpään yhteiskoulun alueella tapahtunutta väärinkäsitystä oli selvittämässä perjantaina useita poliisipartioita.

– Partioita oli enemmän kuin yksi, mutta ei nyt koko orkesteria kuitenkaan.

Väärinkäsityksen jälkeen koulupäivää jatketaan normaalisti. Järvenpään kaupungin mukaan tilannetta on käyty läpi oppilaiden sekä heidän vanhempiensa kanssa.

Juttuun lisätty tiedot Järvenpään kaupungin tiedotteesta kello 12.27.